DA Den Europæiske Unions Tidende C 44/53

Sag anlagt den 5. december 2008 — Norilsk Nickel Harjavalta Oy og Umicore NV mod Kommissionen

(Sag T-532/08)

(2009/C 44/94)

Processprog: engelsk

Parter

Sagsøgere: Norilsk Nickel Harjavalta Oy (Harjavalta, Finland) og Umicore SA/NV (Bruxelles, Belgien) (ved lawyer K. Nordlander)

Sagsøgt: Kommissionen for De Europæiske Fællesskaber

Sagsøgernes påstande

— Sagen antages til realitetsbehandling.

— De anfægtede retsakter annulleres.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har i stævningen nedlagt påstand om annullation af den specifikke indførsel af en stofgruppe bestående af fire nikkelcarbonat relaterede forbindelser — nikkel hydroxycarbonat, ren nikkelcarbonat og to andre forbindelser (»nikkelcarbonatforbindelserne«) — i Kommissionens direktiv 2008/58/EF (1) (»direktivet om den 30. tilpasning til den tekniske udvikling«), som er en tilpasning til den tekniske udvikling af direktiv 67/548/EØF (2) (»stofdirektivet«).

Sagsøgernes hovedpåstand er, at den ændrede klassificering af nikkelcarbonatforbindelserne ikke er foretaget på grundlag af det gældende retlige kriterium. Ifølge sagsøgerne er den ændrede klassificering af nikkelcarbonatforbindelserne i strid med kravene i stofdirektivet, eftersom ændringen ikke er understøttet af data og ikke er udtryk for en tilpasning til den tekniske udvikling. Det er anført, at Kommissionen derimod ændrede klassificeringen af nikkelcarbonatforbindelserne på grundlag af en risikovurdering af nikkelcarbonatforbindelserne foretaget i et andet øjemed i relation til forordning (EØF) nr. 793/93 (3) (»forordningen om eksisterende stoffer«). Endvidere har sagsøgerne gjort gældende, at Kommissionen særligt henholdt sig til den fritagelsesanmodning, hvori fire forskellige selskaber, herunder sagsøgerne, anmodede om at blive fritaget for at foretage visse undersøgelser, som var påkrævet i henhold til forordningen om eksisterende stoffer. Ifølge sagsøgerne indeholdt denne anmodning ingen data, der underbyggede nogen af ændrede klassificeringer af nikkelcarbonatforbindelserne, som er indeholdt i direktivet om den 30. tilpasning til den tekniske udvikling.

Sagsøgerne har således nedlagt påstand om annullering af to separate retsakter, vedtaget af Europa-Kommissionen:

— Den ændrede klassificering af de nikkelcarbonatforbindelser, der er indført [under indeksnr.] 028-010-00-0 i bilag 1F til direktivet om den 30. tilpasning til den tekniske udvikling.

— Kommissionens beslutning om at lade den fritagelsesanmodning, som sagsøgerne har indgivet i henhold til forordningen om eksisterende stoffer, danne grundlag for den anfægtede indførsel.

Til støtte for påstandene har sagsøgerne anført, at de anfægtede retsakter ikke opfylder kravene i stofdirektivet af følgende grunde:

a) De anfægtede retsakter er ikke i overensstemmelse med de detaljerede kriterier og krav til videnskabeligt materiale om hver fareklasse i bilag VI til stofdirektivet.

b) Ved at vedtage de anfægtede retsakter har Kommissionen ikke taget det i henhold til stofdirektivet påkrævede hensyn til de egentlige egenskaber ved normal håndtering eller brug af nikkelcarbonatforbindelserne.

c) De anfægtede retsakter er ikke en tilpasning til den tekniske udvikling af stofdirektivet og har derfor ikke hjemmel i EU-retten.

d) Kommissionen har overskredet sine beføjelser i henhold til stofdirektivet ved at træffe og basere den anfægtede beslutning vedrørende den anfægtede indførsel på risikovurderingen af nikkelcarbonatforbindelserne i henhold til forordningen om eksisterende stoffer frem for på klassificeringskriterierne i artikel 4 og bilag VI.

Ydermere har sagsøgerne nedlagt påstand om, at den ændrede klassificering af nikkelcarbonatforbindelserne i direktivet om den 30. tilpasning til den tekniske udvikling skal annulleres, da Kommissionen ikke som krævet i henhold til artikel 253 EF har angivet begrundelsen herfor.

(1) Kommissionens direktiv 2008/58/EF af 21.8.2008 om ændring med henblik på den 30. tilpasning til den tekniske udvikling af Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer (EUT L 246, s. 1).

(2) Rådets direktiv 67/548/EØF af 27.6.1967 om tilnærmelse af lovgivning om klassificering, emballering og etikettering af farlige stoffer (EFT 1967, s. 211).

(3) Rådets forordning (EØF) nr. 793/93 af 23.3.1993 om vurdering af og kontrol med risikoen ved eksisterende stoffer (EFT L 84, s. 1).